**Fót Város Önkormányzat Polgármesterének**

**…/2020. (…) számú önkormányzati rendelete**

 **a mezei őrszolgálatról szóló 36/2016. (IX.29.) önkormányzati rendelet módosításáról**

T E R V E Z E T

Fót Város Önkormányzat Polgármestere a fegyveres biztonsági őrségről, a természetvédelmi és mezei őrszolgálatról szóló 1997. évi CLIX. törvény 19. § (1) bekezdésben, továbbá a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46.§ (4) bekezdésben kapott felhatalmazás alapján, valamint Magyarország helyi önkormányzatairól szóló 2011. évi CLXXXIX. törvény 13. § (1) bekezdés 11. pontjában meghatározott feladatkörében eljárva a következőket rendeli el.

**1. §**

A mezei őrszolgálatról szóló 36/2016. (IX.29.) önkormányzati rendelet (a továbbiakban Rendelet) 1. §-a helyébe a következő rendelkezés lép:

„1. §

(1) Fót Város Önkormányzata mezei őrszolgálatot működtet.

(2) A mezei őrszolgálat tevékenységét a külterületi termőföldeken (szántó, gyümölcsös, rét, legelő, nádas, mezőgazdasági rendeltetésű földterületek) látja el.

(3) A mezei őrszolgálat megalakítási, fenntartási és működési költségeinek biztosítása érdekében, a központi költségvetésből származó hozzájárulást és az e rendeletben szabályozott mezőőri járulékból származó bevételt az Önkormányzat az éves költségvetési rendeletében meghatározott mértékben a saját költségvetésének terhére kiegészíti.”

**2. §**

(1) A Rendelet 2. § (1) – (2) bekezdései helyébe a következő rendelkezések lépnek:

„(1) A mezőőri járulék megállapításáról, módosításáról, visszavonásáról, valamint a rendeletben szabályozott méltányossági szempontok szerint benyújtott kérelmekről a polgármester dönt.

(2) Mezőőri járulék fizetésére köteles az, aki a naptári év első napján a termőföld földhasználója, ha ez ismeretlen a tulajdonosa (a továbbiakban együtt: kötelezett). Amennyiben a termőföldnek több tulajdonosa van, akkor a kötelezett az általa képviselt tulajdoni hányad arányában fizet.”

(2) A Rendelet 2. §-a a következő (6/a) bekezdéssel egészül ki:

„(6/a) Mentesül a mezőőri járulék megfizetése alól az a kötelezett, akinek tárgyévre vonatkozóan megállapított járulék összege kevesebb, mint 1000,- Ft.”

(3) A Rendelet 2. § (10) bekezdés helyébe a következő rendelkezés lép:

„(10) A kötelezett halálát követő évtől – mindaddig, míg az új tulajdonos az ingatlan-nyilvántartásba bejegyzésre nem kerül – a mezőőri járulék kivetése felfüggesztésre kerül. Az új kötelezett esetében a mezőőri járulékot attól az időponttól kell megállapítani, amikor a kötelezett tulajdonjoga bejegyzésre kerül az ingatlan-nyilvántartásba.”

(4) A Rendelet 2. § (13)-(14) bekezdései helyébe a következő rendelkezések lépnek:

„(13) Amennyiben a mezőőri járulék fizetésére kötelezett tulajdonos – a Fót Város közigazgatási határain belül található – mezőőri járulékkal érintett ingatlanát ingyenesen, ellenérték igénylése nélkül felajánlja Fót Város Önkormányzata javára, – annak elfogadása esetén – törlésre kerül a kérelem benyújtása időpontjában fennálló, az adott ingatlanra vonatkozólag kivetett, valamint a Fót Város Önkormányzata által még meg nem állapított járulék összege.

(14) Mentesül a mezőőri járulékfizetési kötelezettség alól azon külterületi termőföldek kötelezettje, akiknek a termőföldje belterületi lakóingatlanával együtt van bekerítve. Ennek tényét a Fóti Közös Önkormányzati Hivatalnál be kell jelenteni.”

(5) A Rendelet 2.§-a a következő (15) bekezdéssel egészül ki:

„(15) Mezőőri járulék megállapításánál Fót város közigazgatási területéhez tartozó külterületi termőföldet: szántó, gyümölcsös, rét, legelő, nádas, mezőgazdasági rendeltetésű földterületet – ide nem értve az erdőt, a halastavat a védett természeti területet és értéket –, kell figyelembe venni.”

**3. §**

A Rendelet 3. § (1) bekezdés helyébe a következő rendelkezés lép:

„(1) A tárgyévre vonatkozó mezőőri járulék összegét a tárgyév október 31. napjáig kell megállapítani.”

**4. §**

A Rendelet 4. § helyébe a következő rendelkezés lép:

„E rendelet alkalmazásában földhasználó az, aki a mező- és erdőgazdasági földek forgalmáról szóló törvényben meghatározottak szerint a föld használója és földhivatali nyilvántartásban bejegyzett használóként szerepel.”

**5. §**

A Rendelet 2. §

1. (3) bekezdés „tulajdonost/használót” szövegrész helyébe „kötelezettet” szöveg lép, és
2. (5) bekezdés „6,30” szövegrész helyébe „6” szöveg, valamint a „630,- Ft/ha” szövegrész helyébe „600,- Ft/ha” szöveg lép.

**6. §**

1. Ez a rendelet 2021. január 1. napján lép hatályba.
2. Hatályát veszti a Rendelet 5. §-a.

Fót, 2020. december

dr. Vass György dr. Mihályi Zsolt Apor

polgármester jegyző

Kihirdetve:

Fót, 2020. december

dr. Mihályi Zsolt Apor

jegyző

**INDOKOLÁS**

**Általános indokolás**

Fót Város Önkormányzata a városi termőföldek őrzése, védelme érdekében hosszú évek óta működteti a mezőőri szolgálatot, melynek működtetéséhez a földek tulajdonosai, vagy használói járulékot fizetnek. Ebben az esetben az Önkormányzat kötelezettsége, hogy a mezei őrszolgálat működéséről és létesítéséről szóló rendeletben szabályozza a mezőőri járulék mértékét, megfizetésének módját, valamint a kedvezményekre és mentességekre vonatkozó előírásokat. A hatályos szabályozás felülvizsgálata során a rendelet több ponton pontosításra szorul.

A hatályos szabályozás több rendelkezését magasabb szintű jogszabály tartalmazza, mely a jogalkotásról szóló törvény rendelkezésébe ütközik. Helytelen a normaszövegben a Képviselő-testület, mint másodfokon eljáró szerv meghatározása, melyet a Magyarország helyi önkormányzatairól szóló 2011. évi CLXXXIX törvény 142/A. § (2) bekezdése határoz meg. Ugyanígy nem indokolt rendeletben rögzíteni, hogy a mezőőr közalkalmazott, mert a besorolása alapján ez egyértelműen következik. A hatályos szövegben rögzítésre került, hogy a mezőőr hivatalos személy, ugyanakkor a mezőőrök rendészeti feladatot ellátó személynek minősülnek. A hatályos rendelet tartalmazza a mezei őrszolgálat létszámát és feladat-teljesítési útvonalát, mely egyrészt nem felel meg a valóságnak a kiterjesztett feladatkör miatt másrészt, ha változik a szolgálat létszáma, minden esetben rendeletmódosítás indokolt, így ezt nem célszerű e rendelet keretein belül szabályozni, ezt a szervezeti, költségvetési szabályozásban kell rögzíteni.

A Tervezet több rendelkezése vonatkozásában pontosításra szorul. Rögzíteni kell, hogy az Önkormányzat mezei őrszolgálatot működtet, ki minősül a járulék kivetése kapcsán kötelezettnek, szükséges egyes eljárási kérdések egyértelműbb meghatározása.

**Részletes indokolás**

**Az 1. §-hoz**

A hatályos rendelet 2019. júniusában módosításra került, melyben a rendelet hatálya kiterjesztésre került az erdő, természetvédelmi terület, halastó védelmére is. Ugyanakkor a rendeletben részben a mezőőri feladatok és a járulékkal kapcsolatos rendelkezések kerültek meghatározásra, melyeknek ebben a formában nem megegyező a hatálya tekintettel arra, hogy a módosítás kiterjesztette a mezőőri feladatokat a termőföld őrzésén túlra, járulékot ellenben kizárólag továbbra is a termőföldek után lehet megállapítani. A hatályos rendelet területi hatályt meghatározó rendelkezése nem felel meg a jogalkotási követelményeknek, így módosításra szorul az 1. §. A tervezetben rögzítésre kerül, hogy az Önkormányzat mezei őrszolgálatot működtet – ami korábban nem volt meghatározva -, illetve a mezei őrszolgálat hatásköre kerül deklarálásra. A hatályos szabályozás pontatlanságot tartalmaz a mezei őrszolgálat kiterjesztett feladatai vonatkozásában (természetvédelmi terület helyett mezőgazdasági területet engedélyez a törvény).

**A 2. §-hoz**

A Tervezetben rögzítésre kerül a Polgármester hatásköre a járulékkal összefüggő döntések meghozatalához, illetve a járulék fizetésére kötelezettek pontosítása.

A hatályos szabályozás rendelkezései szerint a termőföld használója, vagy tulajdonosa, azaz kötelezettje részére megállapítható járulék összege 30,00 Ft/100m2 évente, de minimum 500,- Ft/év/tulajdonos. Ez azt jelenti, hogy a járulék minimum összege évente 500,- Ft. A járulék kivetésével összefüggő adminisztratív költségek ugyanakkor jócskán meghaladják ezt az összeget, egy határozat megküldésének postaköltségei kb. 520,- Ft-ba kerülnek a Hivatal számára. Ennek alapján felmerült, hogy az éves szinten kis összegű járulék fizetésére kötelezettek esetében költségvetési szempontból szerencsésebb a járulék megfizetése alóli mentesség biztosítása, mert többe kerül a határozat kiállításának a költsége és nem garantált, hogy a kiszabott összeg befizetésre kerül.

A fegyveres biztonsági őrségről, a természetvédelmi és a mezei őrszolgálatról szóló 1997. évi CLIX. törvény 19. § (3) bekezdése a mezőőri járulékot adók módjára behajtható köztartozásnak minősíti, mely esetben  az adózás rendjéről szóló törvény (Art.) rendelkezésit kell alkalmazni. A vonatkozó szabályok szerint azonban 10.000,- Ft alatti köztartozást nem lehet végrehajtani, azaz az Önkormányzatnak nincs hatékony eszköz a kezében ezen hátralékok beszedésére, ha a kötelezett önként nem fizet, a kis összegű követelések kizárólag az elévülés megszakítása útján hajthatók be. Ebből kiindulva a jelenlegi módosítás fő oka, hogy a munka hatékonyságának növelése érdekében mentességet kapjanak a járulék megfizetése alól az 1000,- Ft-nál kevesebb járulék megfizetésére kötelezettek.

A nyilvántartás szerint az idei esztendőben 1890 db határozat került megküldésre a kötelezettek részére, ebből kb. 1350 fő fizet 1000,- Ft/év alatti járulékot. Ugyanakkor, ha nem tesznek eleget fizetési kötelezettségüknek, a Hivatalnak jelentős kiadást eredményeznek az adminisztrációs költségek és ezen tartozások behajtása kétséges.

Jogtechnikai pontosításokat tartalmaznak a Tervezet e szakaszának további módosításai.

**A 3. §-hoz**

Szintén jogtechnikai korrigálást rögzít a Tervezet, a hatályos szabályozásban a határozatok megállapításának határideje tárgyév október 30. napja volt. Ezt a hónap végére datálja a módosítás.

**A 4. §-hoz**

Bevezetésre kerül a rendeletben a termőföld használójának fogalma. Figyelemmel arra, hogy a mező- és erdőgazdasági földek forgalmáról szóló törvény sem határozza meg egyértelműen a használó fogalmát, csak a használat rendjét, célszerű a gyakorlat szempontjából ezt a helyi rendeletben megtenni.

**Az 5. §-hoz**

Technikai módosításokat tartalmaz, a kötelezett meghatározására vonatkozóan. A hatályos szabályozás a mezőőri járulék mértékének meghatározásakor 6 forint 30 fillérben rögzítette az egyszeri megalakítási költséget 100 hektáronként. Tekintettel arra, hogy a fillér, mint fizetőeszköz régóta kivezetésre került, egyszerűsíteni indokolt az eljárásrendet.

**A 6. §-hoz**

Hatályba léptető és hatályon kívül helyező rendelkezést tartalmaz. Nem indokolt rendeletben rögzíteni, hogy a mezőőr közalkalmazott, mert a besorolása alapján ez egyértelműen következik. A hatályos szövegben rögzítésre került, hogy a mezőőr hivatalos személy, ugyanakkor a mezőőrök rendészeti feladatot ellátó személynek minősülnek. Ezen rendelkezések hatályon kívül helyezése a jogalkotási szabályoknak való megfeleltetés jegyében történik.

**HATÁSVIZSGÁLATI LAP**

Fót Város Önkormányzat Polgármesterének

a mezei őrszolgálatról szóló 36/2016. (IX.29.) önkormányzati rendelet módosításáról szóló önkormányzati rendelethez

**1. Társadalmi hatások**

Fót Város Önkormányzata a városi termőföldek őrzése, védelme érdekében hosszú évek óta működteti a mezőőri szolgálatot, melynek működtetéséhez a földek tulajdonosai, vagy használói járulékot fizetnek. Ebben az esetben az Önkormányzat kötelezettsége, hogy a mezei őrszolgálat működéséről és létesítéséről szóló rendeletben szabályozza a mezőőri járulék mértékét, megfizetésének módját, valamint a kedvezményekre és mentességekre vonatkozó előírásokat. A jelenlegi módosítással pontosításra kerülnek a kötelezettekre vonatkozó eljárási szabályok, illetve mentességet biztosít a Rendelet az 1000,- Ft alatti járulék fizetésére kötelezettek részére a fizetési kötelezettség alól.

**2. Gazdasági, költségvetési hatások**

A Rendelet egyfelől fizetési kötelezettség alóli mentességet biztosít az 1000,- Ft alatti járulék megfizetésére kötelezettek részére, másfelől mentesíti a költségvetést is ezen személyek részre történő határozat megküldése alól, mely jelentősen csökkentheti az adminisztrációs költségeket. Amennyiben a kis összegű járulékok nem, vagy csak részben folynak be az Önkormányzathoz, ezek esetében többe kerülnek az adminisztrációs költségek, mint a bevétel. A kis összegű követelések elmaradásából elérhető bevétel kiesése összességében kevesebb, mint az érvényesítésükre fordított költség és munkadíj, így a tervezett intézkedéssel költségvetési megtakarítás érhető el.

**3. Környezeti hatások**

Nem releváns.

**4. Egészségügyi hatások**

Nem releváns.

**5. Adminisztratív terheket befolyásoló hatások**

A rendelet-tervezet elfogadásával az adminisztrációs terhek jelentősen csökkennek, ugyanis bár minden járulék fizetésre kötelezettet továbbra is nyilván kell tartani, a behajtási tevékenység a jövőben kizárólag az 1000,-Ft-ot elérő követelésekre korlátozódik.

**6. A jogszabály megalkotásának szükségessége, a jogalkotás elmaradásának várható következményei**

A jogszabály elfogadása az adminisztrációs terhek csökkentése, a mezőőri járulékok beszedési hatékonyságának növelése és a jogtechnikai pontosítások miatt indokolt.

**7. A jogszabály alkalmazásához szükséges személyi, tárgyi, szervezeti és pénzügyi feltételek**

A jogszabály alkalmazásához szükséges személyi, tárgyi, szervezeti és pénzügyi feltételek rendelkezésre állnak.